Ullensaker kirke

Ullensaker kirke, også omtalt som Romeriksdomen, er en langkirke fra 1958 i Ullensaker kommune i Akershus fylke. Den er en del av Den norske kirke og er prostikirke i Øvre Romerike prosti i Borg bispedømme. Byggverket er i betong og har 650 plasser. Ullensaker kirke er hovedkirken og den fjerde i rekken som er bygget omtrent på samme sted. Den forrige kirken, en korskirke i tømmer fra 1768, ble truffet av lynet og brant ned i 1952. Den nåværende kirken ble vigslet 12. oktober 1958 av biskop Johannes Smemo med kong Olav til stede. Arkitekt var Arnstein Arneberg, og freskene er utført av Alf Rolfsen. Begge disse personene var blant de fremste i landet innenfor sine fag. Ullensaker kirke blir også kalt «Romeriksdomen» og er blant de største severdighetene i Ullensaker kommune. Kirken har en døpefont fra 1100-tallet, en smijernsring fra middelalderen på hoveddøren og en kirkeklokke fra middelalderen. Kirken har også en altertavle i barokkstil fra 1633, en prekestol fra 1649 (antageligvis malt av Kjeld Stub) og gamle oljemalerier, de eldste fra 1600-årene. Interiøret er dekket med bibelske motiver av Alf Rolfsen. Referanser Eksterne lenker (no) «Ullensaker kirke». Kirkesøk. Den norske kirke. Ullensaker kirke i «Norges kirker» (no) «Ullensaker kirke». Kulturminnesøk. Riksantikvaren – Direktoratet for kulturminneforvaltning.